Lögregla í Færeyjum hefur bannað notkun rafhlaupahjóla. Börn og unglingar hafa notað hjólin en það er stranglega bannað. Því hafa öll slík farartæki verið fjarlægð af götum höfuðstaðarins.
Alls voru fimmtíu rafhlaupahjól aðgengileg í Þórshöfn á miðvikudag en sextán klukkustundum síðar voru þau öll horfin. Ebenezer Ásgeirsson sem rekur Hopp-hjólaleigu í Þórshöfn segir í samtali við Kringvarpið færeyska að lögregla hafi skipað honum að fjarlægja öll hjól ella gætu allir sem þau nota fengið þúsund danskra króna sekt. Vitaskuld vil ég ekki að notendur verði sektaðir og fjarlægði því öll hjólin, segir Ebenezer. Michael Boolsen lögreglustjóri segir augljóst að umferðarreglur - og lög séu brotin þar sem börn undir lögaldri bruni um á rafhlaupahjólum.
Lögregla bendir á hættuna sem rafhlaupahjólum getur fylgt og varar við yfirvofandi sektum. Ebenezer segir það vonbrigði hve mörg börn noti hjólin þar sem skýrt er tekið fram í smáforriti leigunnar að notendur þurfi að hafa náð 18 ára aldri.
Þrátt fyrir að hafa fjarlægt hjólin ætlar hann að berjast fyrir því að hjólin verði leyfð til notkunar fyrir þá sem teljast hæfir til að aka þeim.
Ég samþykki ekkert þessa ákvörðun og hef farið með málið fyrir rétt. Ég hika ekki við að gera það aftur ef ég þarf, segir Ebenezer.
